<classify> BAADA ya kufanya vizuri katika soko la utalii, kwa kuwaleta nchini watalii wengi kutoka Israel mwaka huu, Bodi ya Utalii nchini TTB imesema itaongeza idadi hiyo ya watalii kutoka Israel na nchi zingine katika mwaka ujao.Imesema hivyo ni ili kufikia malengo ya kuleta watalii milioni mbili au zaidi, kama ilivyoainishwa kwenye Ilani ya Uchaguzi ya Chama Cha Mapinduzi CCM.Akizungumza na Habarileo kwa njia ya simu, Mwenyekiti wa bodi hiyo, Jaji mstaafu Thomas Mihayo alisema lengo la kufikia watalii milioni mbili au zaidi, linawezekana kwa kuwa wigo wa kuwaleta watalii nchini utapanuliwa hadi kwenye nchi za Korea Kusini, Vietnam na China.Jaji Mihayo amesema kutokana na uratibu unaofanywa na Ubalozi wa Tanzania nchini China, kuanzia Aprili mwakani TTB wataenda kuuza utalii kwenye nchi hiyo jambo ambalo litasaidia kuongeza idadi ya watalii watakaotembelea vivutio vilivyopo nchini.Mbali na nchi hizo, alisema TTB pia itakwenda nchi za Scandinavia ikiwemo Sweden kwa lengo hilo hilo la kuuza utalii kutokana na mipango mizuri inayoendelea kuratibiwa na Ubalozi wa Tanzania nchini humo.Tukiwa katika nchi hizi, tutapata fursa pia ya kuonana na mawakala wa usafirishaji watalii ili kuona namna ya kuwaleta watalii wengi zaidi, lakini pia kwa mwaka 2020, tumepanga kuleta watalii kutoka nchi za Kazakhstan, Urusi, Malaysia na Singapore, alieleza Jaji Mihayo.Kwa mujibu wake, Balozi wa Tanzania nchini Malaysia, Dk Ramadhan Dau, aliwaleta wadau wa habari kutoka nchini humo, waliotembelea baadhi ya hifadhi na wageni hao waliahidi kuleta watalii wengi mwakani kuanzia Aprili.Kwa kuwa Israel bado ni mdau muhimu katika suala la utalii, Mwenyekiti huyo wa TTB alisema mipango ya kuendelea kuwaleta watalii kutoka Israel na China kwa mwaka ujao ni mizuri.Amesema Februari 24, 2020, ndege ya Kampuni ya Ndege Tanzania ATCL aina ya Boeing 787-8 Dreamliner itaondoka kwenda China na itarejea nchini siku inayofuata ya Februari 25 ikiwa na watalii 262.Jaji Mihayo amesema ndege hiyo itaondoka tena Machi 2, 2020 kwenda China na kurejea siku inayofuata ikiwa na watalii 262.Kuna kampuni ya Kichina tumekubaliana nayo kwamba kuanzia mwezi Aprili mwakani, itakuwa ikileta watalii kila wiki, lakini pia tutaendelea kuleta watalii kutoka Israel, hivyo lengo la kufikia watalii milioni mbili kwa mwaka kutoka watalii milioni 1.3 wa sasa kama Ilani ya Uchaguzi ya CCM inavyoelekeza, linaweza kufikiwa kutokana na mipango hii, amesema Jaji Mihayo.Ikumbukwe kuwa Aprili mwaka huu, watalii 1,000 kutoka Israel waliwasili nchini katika ndege nne kubwa, zilizowasili kwa nyakati tofauti kuanzia asubuhi hadi saa mbili usiku, lakini pia bado wanaendelea kuja.Hiyo ilikuwa ni mara ya kwanza kwa idadi kubwa ya watalii kutoka Israel kuja nchini kwa mkupuo.Jaji Mihayo alisema wakati huo kuwa ndege hizo, zilizotua kwenye Uwanja wa Ndege wa Kimataifa wa Kilimanjaro KIA kuanzia saa tano asubuhi, zilikuwa zimebeba idadi tofauti tofauti ya watalii kati ya 150 na 270, wakati ndege ya mwisho iliyofika saa mbili usiku ilikuwa na watalii 300 wakiwemo watoto, vijana, watu wazima na wazee.  <topic>: kitaifa 